Diari Oficial de la Generalitat Valenciana


Sumari del DOGV 8399, del 08-10-2018 (2018/9276)

RESOLUCIÓ de 4 d'octubre de 2018, de la Conselleria d'Educació, Investigació, Cultura i Esport, per la qual s'autoritza el funcionament de la Unitat de Foment de la Lectura durant el curs 2018-2019.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9276


Data del document
:   04-10-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 4 d'octubre de 2018, de la Conselleria d'Educació, Investigació, Cultura i Esport, per la qual s'autoritza el funcionament de la Unitat de Foment de la Lectura durant el curs 2018-2019. [2018/9276]  
El Pla estratègic cultural valencià 2016-2020 Fes Cultura, de la Conselleria d'Educació, Investigació, Cultura i Esport de la Generalitat Valenciana, es planteja, com uns dels seus objectius, assolir un increment de persones lectores i usuàries de biblioteques.  
Un dels eixos d'actuació del pla Fes Cultura és el Pla valencià de foment del llibre i la lectura (2017-2021), el qual estableix, entre els seus objectius, fomentar i propiciar l'experiència lectora en el sistema educatiu valencià i fomentar que les biblioteques públiques siguen institucions que permeten l'accés a la cultura i al coneixement com a instrument per a la igualtat d'oportunitats.  
Quan es pren en consideració l'educació en qualsevol dels seus aspectes, i es reflexiona al voltant de la promoció cultural de les persones en una societat tan plural i tan exigent com l'actual, s'ha de parlar, ineludiblement, del paper fonamental que té la lectura.  
El centre educatiu és un espai privilegiat i insubstituïble per a fomentar l'hàbit lector. Per això, és important que la lectura dins de l'àmbit escolar siga una estratègia preconcebuda i planificada. És necessari fer de l'activitat lectora un exercici atractiu per a l'alumnat, i no només una via necessària d'apropiació conceptual.  
La biblioteca escolar i la biblioteca d'aula són uns espais especialment propicis per a planificar i crear situacions que afavorisquen un apropament de l'alumnat al món dels llibres, en qualsevol format, i suscitar-hi un afecte positiu i el gust per la lectura. En aquesta línia, l'article 32.1 de la Llei 4/2011, de 23 de març, de la Generalitat, de biblioteques de la Comunitat Valenciana (DOGV 6488, 25.03.2011), relatiu a les biblioteques dels centres públics d'ensenyament no universitari, diu que «les biblioteques escolars proporcionen la informació i el material necessaris per al suport dels objectius acadèmics, compleixen funcions pedagògiques, faciliten l'accés a la cultura i eduquen en la utilització dels seus fons».  
L'article 113 de la Llei orgànica 2/2006, de 3 de maig, d'educació, referit a les biblioteques escolars, diu en l'apartat 1 que «els centres d'ensenyament disposaran d'una biblioteca escolar»; mentre que en l'apartat 3 apunta que «les biblioteques escolars contribuiran a fomentar la lectura i que l'alumne accedisca a la informació i a altres recursos per a l'aprenentatge de les altres àrees i matèries i puga formar-se en l'ús crític d'aquestes».  
De fet, l'article 4 de la Llei 4/2011, de 23 de març, de la Generalitat, de biblioteques de la Comunitat Valenciana, referit a l'estructura del sistema bibliotecari valencià, determina, en l'apartat 2.e, que les biblioteques dels centres públics d'ensenyament no universitari de la Comunitat Valenciana formen part d'aquest sistema bibliotecari valencià.  
  
Sobre la importància de la biblioteca en l'adquisició de l'hàbit lector s'insisteix en la Llei 10/2007, de 22 de juny, de la lectura, del llibre i de les biblioteques (BOE 150, 23.06.2007). L'article 3.3, referit a la promoció de la lectura, diu que «les biblioteques, molt especialment les públiques, les escolars i les universitàries, exerceixen un paper insubstituïble en el desenvolupament, manteniment i millora dels hàbits de lectura, en la mesura que garanteixen, en condicions d'igualtat d'oportunitats, l'accés de tots els ciutadans al pensament i a la cultura».  
L'Ordre 44/2011, de 7 de juny, de la Conselleria d'Educació, per la qual es regulen els plans per al foment de la lectura en els centres docents de la Comunitat Valenciana (DOGV 6544, 16.06.2011), recull, en el preàmbul, múltiples referències legals que assenyalen la importància de planificar i dissenyar els mecanismes per a assolir una bona habilitat lectora des de l'entorn escolar. La disposició transitòria d'aquesta ordre establia que l'elaboració del pla de foment de la lectura en els centres docents s'havia de fer a partir del curs escolar 2011-2012. Aquest document forma part del projecte educatiu del centre.  
  
L'article 4.2 de la Llei 10/2007, de 22 de juny, de la lectura, del llibre i de les biblioteques, diu que «els plans [de foment de la lectura] prestaran especial atenció a la potenciació dels serveis i a les dotacions bibliogràfiques de les biblioteques amb l'objectiu de facilitar l'accés a la informació i crear les condicions favorables per a la formació i el desenvolupament de lectors».  
La Llei orgànica 2/2006, de 3 de maig, d'educació, en l'article 113.2, estableix que «les administracions educatives completaran la dotació de les biblioteques dels centres públics de manera progressiva. A aquest efecte, elaboraran un pla que permeta aconseguir aquest objectiu dins del període d'implantació de la present llei».  
Aquesta resolució planteja coordinar els centres docents sostinguts amb fons públics per tal d'atendre, també, el que disposa l'article 157.1.b d'aquesta mateixa llei, el qual, pel que fa als recursos per a la millora dels aprenentatges i suport al professorat, diu que correspon a les administracions educatives proveir els recursos necessaris per tal de garantir, entre altres, la posada en marxa del pla de foment de la lectura de cada centre. Recursos que cada centre gestionarà segons les seues necessitats amb l'objectiu de fomentar i estimular la lectura i ensenyar a valorar i amar la literatura.  
En la concreció dels objectius s'han tingut en compte l'Ordre 44/2011, de 7 de juny, de la Conselleria d'Educació, per la qual es regulen els plans per al foment de la lectura en els centres docents de la Comunitat Valenciana, i la Llei 4/2011, de 23 de març, de la Generalitat, de biblioteques de la Comunitat Valenciana, referida a l'estructura del sistema bibliotecari valencià.  
Per tot el que s'ha exposat i fent ús de les atribucions que em confereixen l'article 28 de la Llei 5/1983, de 30 de desembre, del Consell, el Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta del director general de Política Educativa i de conformitat amb aquesta, resolc:  
  
Primer. Objecte i descripció  
1. Autoritzar el funcionament de la Unitat de Foment de la Lectura.  
  
2. Aquesta unitat pretén fomentar l'hàbit de la lectura entre l'alumnat del sistema educatiu valencià.  
3. Per a la gestió i el funcionament de la unitat s'hi destina, en comissió de serveis, el personal docent especificat en l'annex I.  
4. El personal docent destinat en la unitat seguirà les instruccions d'organització i de funcionament que determine l'òrgan de direcció i coordinació didàctica que s'estableix en el resolc cinqué.  
  
  
Segon. Objectius  
Els objectius de la Unitat de Foment de la Lectura seran:  
1. Articular accions i projectes que augmenten l'hàbit lector de l'alumnat valencià, en particular, i de la comunitat educativa, en general.  
  
2. Facilitar l'accés a la lectura i enfortir l'ecosistema del llibre i l'ús del valencià.  
3. Col·laborar en la consecució dels objectius previstos en el Pla valencià de foment del llibre i la lectura.  
4. Dinamitzar el funcionament de les biblioteques escolars.  
5. Coordinar-se amb les biblioteques públiques i amb altres institucions perquè les biblioteques escolars puguen obtenir d'aquelles assessorament tècnic i formació d'usuaris, així com estudiar fórmules per a possibilitar el préstec interbibliotecari i, també, la participació en programes conjunts.  
6. Establir un procediment d'obertura de la biblioteca escolar als ciutadans de l'entorn, especialment en aquells municipis on no es dispose d'un servei de lectura pública.  
  
Tercer. Destinataris  
L'activitat que durà a terme aquesta unitat es dirigirà, d'una part, a l'alumnat d'Educació Primària, d'Educació Secundària i d'ensenyament obligatori en els centres de formació de persones adultes; i de l'altra, a la comunitat educativa.  
  
Quart. Recursos humans i materials  
1. La Unitat de Foment de la Lectura comptarà amb els recursos humans i materials necessaris per al seu funcionament i manteniment.  
  
2. La unitat es dotarà amb dues persones que siguen funcionàries de carrera docent no universitària al servei de l'Administració educativa valenciana, especificades en l'annex I.  
3. La provisió es farà en comissió de serveis amb dedicació exclusiva a la unitat, a l'efecte de poder garantir la consecució dels objectius indicats en el resolc segon.  
4. Al professorat adscrit a la unitat, la direcció general competent en matèria d'Innovació Educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, li podrà reconéixer fins a un màxim de 60 hores de formació anuals, la certificació de les quals serà expedida pel Servei de Registre i Acreditació Docent.  
  
Cinqué. Coordinació  
L'òrgan de direcció i coordinació didàctica estarà format pel professorat adscrit a la unitat, un assessor o assessora de la xarxa de CEFIRE i la persona que exercisca les funcions de direcció del Servei del Llibre i Biblioteques de la Direcció General de Cultura i Patrimoni; se n'encarregarà de la coordinació la persona que dirigisca el Servei d'Innovació i Qualitat de la Direcció General de Política Educativa, o la persona en qui delegue.  
  
Sisé. Col·laboracions  
Per al desenvolupament del funcionament d'aquesta unitat es podran subscriure acords de col·laboració a fi de garantir els recursos necessaris per a consolidar-la, així com per a la consecució dels seus objectius.  
  
Seté. Avaluació  
A la finalització de cada curs escolar, la Direcció General de Política Educativa i la Direcció General de Cultura i Patrimoni avaluaran el funcionament de la unitat autoritzada en aquesta resolució i la gestió del professorat responsable.  
  
Huité. Producció d'efectes  
La present resolució produirà efectes l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 121, 123 i 124 de la Llei 39/2015, d'1 d'octubre, del procediment administratiu comú de les administracions públiques, contra la present resolució, que no posa fi a la via administrativa, es podrà interposar un recurs d'alçada davant del secretari autonòmic d'Educació i Investigació en el termini d'un mes a comptar des de l'endemà de la publicació.  
  
València, 4 d'octubre de 2018.- El conseller d'Educació, Investigació, Cultura i Esport: Vicent Marzà Ibáñez.  
  
  
  
ANNEX I  
Recursos humans assignats a la Unitat de Foment de la Lectura  
  
Personal destinat amb dedicació exclusiva, en comissió de serveis, en la Unitat:  
  
1. Nom i cognoms: Anna Pons Oltra  
DNI: 36965...  
  
2. Nom i cognoms: Juli Avinent Martínez  
DNI: 35229...